b'\n_START_ARTICLE_\nPoljub\n_START_PARAGRAPH_\nPoljub (strokovno oskulacija) je dotikanje z ustnicami. Zaradi izredne ob\xc4\x8dutljivosti ustnic je poljub ena od najbolj \xc4\x8dutnih oblik dotika, ki lahko izra\xc5\xbea naklonjenost, spo\xc5\xa1tovanje, pozdrav ali spolno slo (odvisno od kulture in mesta dotika).\n_START_SECTION_\nBiolo\xc5\xa1ko ozadje\n_START_PARAGRAPH_\nAntropolo\xc5\xa1ka znanost vse do danes \xc5\xa1e ni razre\xc5\xa1ila uganke, ali je poljub priu\xc4\x8den ali nagonski vedenjski pojav. Dotikanje z ustnicami je znano tudi pri nekaterih drugih \xc5\xbeivalskih vrstah. Sodi lahko v okvir \xc4\x8di\xc5\xa1\xc4\x8denja osebka ali pa hranjenja, ko samica pre\xc5\xbeve\xc4\x8deno hrano ponuja svojim mladi\xc4\x8dem. Poljubljanje omogo\xc4\x8da ovohavanje in oku\xc5\xa1anje nasprotnega osebka. Pri ljudeh se z dra\xc5\xbeenjem \xc4\x8dutnic med poljubljanjem spro\xc5\xbei kemi\xc4\x8dno-biolo\xc5\xa1ki proces izlo\xc4\x8danja hormonov, pove\xc4\x8duje se ugodje in dviguje po\xc5\xbeelenje, povi\xc5\xa1a se sr\xc4\x8dni utrip, posledi\xc4\x8dno se pove\xc4\x8da prekrvavljenost vseh organov, zato se zvi\xc5\xa1a tudi temperatura telesa. Domnevajo, da izmenjava za posameznika specifi\xc4\x8dnih snovi pri poljubljanju omogo\xc4\x8da biolo\xc5\xa1ko oceno sprejemljivosti oz. zdru\xc5\xbeljivosti dveh osebkov. Nevropeptidi, ki se ob poljubljanju izlo\xc4\x8dajo v mo\xc5\xbeganih, so znak, da je razli\xc4\x8dnost genoma med osebama zadostna. Tako \xc5\xbeenske nezavedno bolj privla\xc4\x8dijo mo\xc5\xa1ki z druga\xc4\x8dno sestavo genov imunskega sistema. Poljub je torej tudi evolucijsko orodje, saj bosta partnerja z razli\xc4\x8dno sestavo genov imunskega sistema (MHC) imela potomce z mo\xc4\x8dnej\xc5\xa1im imunskim sistemom. Poljubljanje je iz istih razlogov nekak\xc5\xa1no naravno cepivo. Partnerja, ki dalj \xc4\x8dasa \xc5\xbeivita skupaj, imata ve\xc4\x8d kot 70% istih bakterij, preostanek razli\xc4\x8dnih pa se s poljubljanjem prena\xc5\xa1a in zopet vzpodbudi izra\xc5\xbeanje genov imunskega sistema.\n_START_SECTION_\nPrenos bolezni\n_START_PARAGRAPH_\nPri izmenjavi sline med poljubljanjem poleg bakterij prena\xc5\xa1amo tudi razli\xc4\x8dne viruse. Mo\xc5\xbenost spolno prenosljivih oku\xc5\xbeb je s poljubljanjem zato velika. Krog potencialnih bolezni, kjer se virusi prena\xc5\xa1ajo s slino, je zelo velik, od blagih bolezenskih znakov kot sta \xc5\xbelezna vro\xc4\x8dina in herpes, do bolj nevarnih. Vendar pa se virus HIV, ki povzro\xc4\x8da najnevarnej\xc5\xa1o med njimi (AIDS) ne prena\xc5\xa1a s slino. Obstaja samo en potrjen primer prenosa virusa HIV s poljubljanjem, kjer sta imela oba partnerja po\xc5\xa1kodbo dlesni (in se je torej virus prenesel neposredno s krvjo)'